CELEX: 32015R2317
Language: hu
Date: 2015-12-08 00:00:00
Title: A Bizottság (EU) 2015/2317 végrehajtási rendelete (2015. december 8.) egyes áruk Kombinált Nómenklatúra szerinti besorolásáról

12.12.2015   
            
            
               HU
            
            
               Az Európai Unió Hivatalos Lapja
            
            
               L 328/55
            
         A BIZOTTSÁG (EU) 2015/2317 VÉGREHAJTÁSI RENDELETE
   (2015. december 8.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a táblázat 3. oszlopában feltüntetett indokok alapján a 2. oszlopban megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 2913/92/EGK tanácsi rendelet (2) 12. cikke (6) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
            
         
               (5)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.
   2. cikk
   Az e rendelet rendelkezéseivel összhangban nem álló kötelező érvényű tarifális felvilágosítás – a 2913/92/EGK rendelet 12. cikke (6) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. december 8-án.
      
         
            a Bizottság részéről,
         
         
            az elnök nevében,
         
         Heinz ZOUREK
         
            adóügyi és vámuniós főigazgató
         
      
   
   
      (1)  HL L 256., 1987.9.7., 1. o.
   
   
      (2)  A Tanács 1992. október 12-i 2913/92/EGK rendelete a Közösségi Vámkódex létrehozásáról (HL L 302., 1992.10.19., 1. o.).
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Szabadkaros háztartási varrógép 70 watt kimenő teljesítményű beépített elektromos motorral, alapvetően felszerelve egy tűlemezzel, egy nyomótalppal, egy orsóházzal, kezelőszervekkel, egy beépített lámpával, egy vezetékkel ellátott lábpedállal és különféle tartozékokkal (pl. orsók, vezetősínek, egy tűkészlet, dupla tűk stb.). Tömege megközelítőleg 7 kg (beleértve a motort) és több mint 24 varróprogrammal rendelkezik. Értéke több mint 65 EUR.
                  A varrógép egy alsó és egy felső cérnával dolgozik. Az egyik cérnát a tűbe fűzték be, a másikat a szán alatt vezetik (zárt öltésű). A varrógép különböző típusú öltés előállítására képes, azonban az összes ilyen öltés a fentiekben leírt elven alapul. A készülék csak utánozni tudja az overlock öltést, és nem képes ugyanazon művelet keretében a túlnyúló anyag levágására.
               
               
                  8452 10 11
               
               
                  A besorolást a Kombinált Nómenklatúra értelmezésére vonatkozó 1. és 6. általános szabály, valamint a 8452, a 8452 10 és a 8452 10 11 KN-kód szövege határozza meg.
                  Tekintettel funkciójára, felépítésére, fizikai jellemzőire és működési módjára, a varrógép a 8452 10 alszám alá tartozó, csak zárt öltésű varrógépnek tekintendő, mivel csak a zárt öltés elvén alapuló öltéseket képes előállítani (lásd még a Kombinált Nómenklatúra magyarázatában a 8452 10 11 és 8452 10 19 alszámhoz tartozó magyarázat 1. a) pontját).
                  A terméket ezért, mint csak zárt öltésű, 65 EUR feletti értékű háztartási varrógép a 8452 10 11 KN-kód alá kell besorolni.